Új csatorna indítását harangozta be a Heteknek adott interjúban az ATV tulajdonosa. Németh S. Szilárd azt mondta:

Egy év múlva szeretnék kettő ATV-t látni.

Elmondása szerint az eredeti csatorna megmaradna a hírműsoroknál, az új adón viszont inkább a szórakoztatásé lenne a főszerep. A cél az, hogy az ATV tartsa a G-nap előtti nézettségét, míg az új csatornával nyitni szeretnének a fiatalabb nézők felé is.

Németh azt is elmondta: az elkövetkező hetekben bejelentik, hogy az ATV magyarországi partnere lett a világ egyik legnagyobb hírcsatornájának. Azt nem árulta el, hogy pontosan melyik hírcsatornáról van szó, csak annyit mondott, hogy a tárgyalások már hónapokkal ezelőtt megtörténtek. Ezen kívül az ATV stratégiai partnerséget kötött az IKO műsorgyártóval, és most egy „nagyszabású amerikai produkció” hazai gyártásán dolgoznak, amely várhatóan decemberben indul.

Az ATV tulajdonosa arra a kérdésre, hogy Kálmán Olga visszatér-e a csatornához, azt mondta: az Egyenes beszédnek azóta új műsorvezetője lett Rónai Egon személyében, aki megállta a helyét, így nincs okuk arra, hogy befejezzék a közös munkát.